Twee maak lagspiere los | Netwerk24
Twee maak lagspiere los
Deur Christiaan Cloete 10 Julie 2019 06:01
Danneline Ramsden, storieverteller van Namakwaland, en Vito Heyn, ’n ontluikende kletsrymer uit die Noord-Kaapse dorp Okiep, in die verhoogproduksie Xhoulag by die Noord-Kaap­teater in Kimberley. Foto: Christiaan Cloete
Kimberliete het Vrydagaand (05/07) uit die maag gelag toe Danneline Ramsden, Namakwalandse woordkunstenaar en storieverteller, en Vito Heyn, ’n ontluikende kletsrymer uit die Noord-Kaapse dorp Okiep, die Noord-Kaap-teater in die Diamantstad besoek het.
In Namakwaland word hierdie soort uitbundige lag “Xhoulag” genoem. Vandaar die naam van die vertoning.
Ramsden van Komaggas in Namakwalanddra humoristiese verhale van haar tuisdorp met oorgawe, en op ’n eg-Namakwalandse manier, aan die gehoor oor.
Mense wat nie so vertroud is met die Namakwalandse dialek nie, het ook baie uit die vertoning geleer – soos dat ’n pot tee as ’n “brou” bekend staan, en elke tweede ou in Namakwaland ’n “Cloete” is.
Heyn het tussendeur die gehoor met Nam-Afrikaanse kletsrymliedjies vermaak.
Dit was die paar se eerste besoek aan Kimberley.
Volgens Ivor Price, regisseur, sal dié twee die volgende paar weke deur die land reis met vertonings in Phuthaditjhaba, Reitz, Frankfort, Kroonstad, Cradock, Queenstown, Somerset-Oos, Ladybrand, Paarl, Beaufort-Wes, Tzaneen en Settlers.